Die toekoms: wat hou dit in?
DIE orde van die skepping, die ontsaglike onbeskryflikheid van die geskape werklikheid... hiermee het ons op hierdie CD-ROM kennis gemaak danksy die wonderbeelde wat deur die moderne tegnologie aan ons gebring word. Dit laat 'n mens te meer die woorde waardeer in teksverse soos die volgende in Die Bybel:
"Die hemele vertel die eer van God, en die uitspansel verkondig die werk van sy hande" (Ps. 19:2).
"As ek u hemel aanskou, die werk van u vingers, die maan en die sterre wat U toeberei het – wat is die mens dat U aan hom dink, en die mensekind dat U hom besoek? U het hom 'n weinig minder gemaak as 'n goddelike wese en hom met eer en heerlikheid gekroon. U laat hom heers oor die werke van u hande; U het alles onder sy voete gestel: skape en beeste, dié almal, en ook die diere van die veld, die voëls van die hemel en die visse van die see, wat trek deur die paaie van die see. O Here, onse Here, hoe heerlik is U naam op die ganse aarde!" (Ps. 8:4-10).
Waar God Hom dus nie net in Sy Skrif openbaar nie, maar ook in die groot, groot heerlikheid van Sy handewerk, is dit met diepe piëteit dat ons moet dankie sê dat dit hierdie geslag beskore is om so baie daarvan te ervaar.
Hoeveel ons en die opkomende geslagte nog toebedeel sal word om te sien en te belewe, kan ons in ons onvolkomenheid nie sê nie.
Maar ons kan volstaan met die drome van 'n paar kunstenaars oor die toekoms en van nuwe wêrelde wat kan wag om verken of ontwikkel te word.
Want sonder drome sal die mens stagneer tot 'n suwwe strooipop in 'n verlamde wêreld. Met drome lê die blink pad na die sterre steeds wyd en grenseloos vir hom oop...